לבי, לבי למחנה השמאל האנרכיסטי, אם אלדד יניב ומני נפתלי הם מוביליו. לתומי האמנתי שיש בו, במחנה הזה, שמאז ומתמיד סלדתי ממנו, גם אנשים שפויים – אבל כרגע אינני מוצא בו אפילו קמצוץ מכל מה שאפיין את האבות המייסדים של המדינה הנפלאה הזאת. אני מתבונן בפנים המעוותות משנאה של המשתתפים בהפגנות בכל מוצאי שבת, בשלטים הנוטפים ארס, המטיפים, בפועל, להתנערות מהוראות החוק, שמטרתם היא, כביכול, לבער את נגעי השחיתות השלטונית, ואני שואל את עצמי האם אלה הם פניו החדשים של "המחנה" ההזוי הזה?

כל אלה שנענים לקריאות הקרב של המארגנים אינם מבטאים, לטעמי, מחאה חברתית, עממית, אוטנטית, הראויה להישמע; הם לא מגיעים לשם כדי ליתן ביטוי למצוקות אמיתיות. הם רק רוצים בדבר אחד: בהדחתו של השלטון הנבחר בדרכים לא-לגיטימיות תוך שהם מנסים לאנוס, ממש כך, את היועץ המשפטי לממשלה, להכריע לטובת מה שהם חושבים שיסייע להשגת מטרותיהם.

צחנת-הביבים העולה בכל שבוע מחדש מן "המחאה", שזוכה לתמיכתה של תקשורת מגויסת, מזכירה לי הפגנות דומות של שונאי ישראל ברחבי אירופה שבהן מטיפים להחרמתה – ובעצם להיעלמותה. אינני יודע מי הם אלה שעומדים מאחורי המתכנסים – אבל לא אתפלא אם המימון מגיע ממקורות פוליטיים נסתרים מן העין. ושאיש לא יספר לי שהכול ספונטני. אין שם שום דבר ספונטני. הכול מתוזמן ומתוזמר – ויש מי שמשלם. הפגנות כאלה עולות כסף. הרבה מאוד כסף. הלוגיסטיקה איננה נרכשת בחינם. אפילו הבמות שהמשטרה - שאף בה אני חושד לאחרונה באי-ניטרליות, ולא בלי סיבות טובות - התירה להציב במקום ההתכנסות עולות כסף. מישהו משלם בעדן; כמו גם בעד השלטים הנבזיים ושאר האביזרים הצריכים להפגנות-שנאה מן הסוג הזה.

וכמי שחרד לזכות להפגין, אני יודע שמה שקורה שם, בהפגנות הללו, הוא ניסיון לא-דמוקרטי, לא כשר, לטעמי, שמזכיר לי מדינות מסוג מאוד מסוים. גם באלה, העומדים מאחורי "ההפגנות הספונטניות" פועלים בדרכים פסולות מתוך מטרה לשרת, כביכול, גורמים כאילו-דמוקרטיים.

ואם מישהו רוצה הוכחה למה שנאמר כאן, אין עלי אלא לצטט את מי שעומדת בראש המאבק של תושבי דרום תל אביב נגד המסתננים שמשתלטים להם על החיים. שפי פז הגיעה לשדרות רוטשילד ביחד עם כחמישים ממחבריה למאבק כדי להצטרף ל"מחאה". בריאיון-רדיו שמעתי אותה מתארת איך המפגינים קיבלו את ההצטרפות שלה. חרפות וגידופים ודברי נאצה היו התגובה של החרדים-כביכול לשלטון החוק בישראל – ואני אינני מתפלא.

לתפיסתי, יניב אף פעם לא ממש התעניין בתקינות שלטונית. כיבוש השלטון היה, בעיניו, תמיד היעד היחיד הראוי לפעילותו. כך הוא העיד על עצמו אין ספור פעמים - וזה גם בולט למרחוק: הוא נושא על גבו קופה של שרצים שכל העת מאיימים לצאת ולספר את עלילותיו מסמרות השיער, בין השאר, בחצרו של אהוד ברק, ולכן אפשר בהחלט לומר שהתייצבותו בראש הקמפיין של מחנה שאיבד זה מכבר כל תקווה לכבוש את השלטון בדרכים לגיטימיות צריכה להפחיד כל אחד.

וטוב שכל המסתופפים בהפגנות, שחלקם מגיע לשם, אולי, בתום לב, ידעו את האמת על מי שמוביל אותן. לא זה האיש שיכול, או צריך, לשמש נושא הדגל של שלטון החוק.